চার বছর সাত মাসের এই দিনলিপিতে লেখক সঞ্জয় ভট্টাচার্য-র ব্যক্তিজীবনের নানা প্রসঙ্গ কেবল নয়, এক অর্থে, দেশভাগ ও তার অভিঘাতের এটি আরও একটি নথি৷ সত্যপ্রিয় ঘোষ ও ভূমেন্দ্র গুহ-র যৌথ উদ্যোগে এটি অধুনালুপ্ত &lsquo;বিষয়মুখ&rsquo; সাহিত্যপত্রে প্রথম প্রকাশিত হয়েছিল৷ সম্পাদক গৌতম বসু জানিয়েছেন, পাণ্ডুলিপিটির প্রতিলিপি তাঁর হাতে তুলে দিয়ে শঙ্খ ঘোষ একটি সটীক বই তৈরির পরামর্শ দেন৷ যাতে প্রাসঙ্গিক বইপত্র ঘাঁটাঘাঁটি থেকে পাঠক কিছুটা রেহাই পেতে পারেন৷ সেই পরামর্শ যথাযথ ভাবে পালন করেই তৈরি করা হয়েছে বইটিকে৷